### NN 3/2023 (5.1.2023.), Obvezatne upute broj LS I – redoslijed izbornih radnji i tijek rokova za provedbu prijevremenih izbora članova općinskog vijeća općine Gradina

DRŽAVNO IZBORNO POVJERENSTVO REPUBLIKE HRVATSKE

52

Na osnovi članka 48. Zakona o lokalnim izborima (»Narodne novine«, broj 144/12, 121/16, 98/19, 42/20, 144/20 i 37/21, dalje: Zakon), Državno izborno povjerenstvo Republike Hrvatske (dalje: Državno izborno povjerenstvo) na sjednici održanoj 5. siječnja 2023. donijelo je

OBVEZATNE UPUTE BROJ LS I

REDOSLIJED IZBORNIH RADNJI I TIJEK ROKOVA ZA PROVEDBU PRIJEVREMENIH IZBORA ČLANOVA OPĆINSKOG VIJEĆA OPĆINE GRADINA

1. Odlukom Vlade Republike Hrvatske o raspisivanju prijevremenih izbora za članove Općinskog vijeća Općine Gradina, klasa: 022-03/22-04/518, urbroj: 50301-21/32-23-2 od 5. siječnja 2023. raspisani su prijevremeni izbori članova Općinskog vijeća Općine Gradina (dalje: prijevremeni izbori).

Odluka Vlade Republike Hrvatske stupa na snagu 12. siječnja 2023.

Prijevremeni izbori će se održati u nedjelju, 12. veljače 2023.

2. Rokovi teku od

13. siječnja 2023. u 00:00 sati.

3. Prijedlozi kandidacijskih lista za izbor članova Općinskog vijeća Općine Gradina moraju prispjeti Općinskom izbornom povjerenstvu Općine Gradina u roku od 14 dana od dana stupanja na snagu odluke o raspisivanja prijevremenih izbora, dakle do

26. siječnja 2023. do 24:00 sata.

(članak 21. stavak 1. Zakona)

4. Općinsko izborno povjerenstvo Općine Gradina sastavit će i objaviti sve pravovaljano predložene kandidacijske liste i zbirnu listu za izbor članova Općinskog vijeća Općine Gradina (dalje: pravovaljane kandidacijske liste i zbirna lista), u lokalnim sredstvima javnog priopćavanja i tisku, na oglasnoj ploči i mrežnoj stranici Općine Gradina u roku od 48 sati od isteka roka za kandidiranje, dakle do

28. siječnja 2023. do 24:00 sata.

(članak 26. stavak 1. Zakona)

5. Općinsko izborno povjerenstvo Općine Gradina dostavit će Državnom izbornom povjerenstvu pravovaljane kandidacijske liste i zbirnu listu radi objave cjelovite informacije o svim kandidacijskim listama.

Objava Državnog izbornog povjerenstva ne predstavlja izbornu radnju u smislu zaštite izbornog prava.

(članak 26. stavak 2. Zakona)

6. Izborna promidžba počinje danom objave zbirne liste te traje zaključno do 24 sata prije dana održavanja prijevremenih izbora, dakle do

10. veljače 2023. do 24:00 sata.

(članak 35. stavak 1. Zakona)

7. Zabrana izborne promidžbe (izborna šutnja), javno predstavljanje i obrazlaganje izbornih programa sudionika biračima, nagovaranje birača da glasuju za određenu kandidacijsku listu ili kandidata, objavljivanje procjena izbornih rezultata, kao i objavljivanje prethodnih, neslužbenih rezultata prijevremenih izbora, izjava i intervjua sudionika izborne promidžbe te navođenje njihovih izjava ili pisanih djela traje

od 11. veljače 2023. u 00:00 sati

do 12. veljače 2023. u 19:00 sati.

(članak 35. stavak 3. Zakona)

8. Općinsko izborno povjerenstvo Općine Gradina objavit će koja su biračka mjesta određena s naznakom koji birači imaju pravo glasovati na pojedinim biračkim mjestima, najkasnije 15 dana prije dana održavanja prijevremenih izbora, dakle do

27. siječnja 2023. do 24:00 sata.

(članak 69. stavak 1. Zakona)

9. Političke stranke dužne su odrediti članove pojedinih biračkih odbora i dostaviti njihova imena Općinskom izbornom povjerenstvu Općine Gradina najkasnije 12 dana prije održavanja prijevremenih izbora, dakle do

30. siječnja 2023. do 24:00 sata.

(članak 42. stavak 6. Zakona)

Ako političke stranke ne odrede članove pojedinih biračkih odbora, odnosno ako prijedlozi za imenovanje članova biračkih odbora ne prispiju Općinskom izbornom povjerenstvu Općine Gradina u zadanom roku, Općinsko izborno povjerenstvo Općine Gradina samostalno će odrediti članove biračkih odbora.

(članak 42. stavak 6. Zakona)

10. Općinsko izborno povjerenstvo Općine Gradina mora imenovati članove biračkih odbora najkasnije 10 dana prije dana održavanja prijevremenih izbora, dakle do

1. veljače 2023. do 24:00 sata.

(članak 44. stavak 2. Zakona)

11. Glasovanje traje neprekidno

12. veljače 2023. od 7:00 do 19:00 sati.

Biračka mjesta se zatvaraju u 19:00 sati. Biračima koji su se zatekli na biračkom mjestu omogućit će se glasovanje i nakon 19:00 sati.

(članak 74. Zakona)

12. Birački odbori moraju u što kraćem roku dostaviti zapisnike o svom radu s ostalim izbornim materijalom Općinskom izbornom povjerenstvu Općine Gradina, a najkasnije u roku od 12 sati od zatvaranja biračkih mjesta, dakle do

13. veljače 2023. do 7:00 sati.

(članak 65. Zakona)

13. Općinsko izborno povjerenstvo Općine Gradina utvrdit će rezultate glasovanja na biračkim mjestima na svom području najkasnije u roku 24 sata od zatvaranja biračkih mjesta, dakle do

13. veljače 2023. do 19:00 sati.

14. Kad Općinsko izborno povjerenstvo Općine Gradina utvrdi rezultate glasovanja bez odgode će objaviti rezultate prijevremenih izbora sukladno zapisnicima o radu.

(članak 86. Zakona)

15. Zaštita izbornog prava ostvaruje se u skladu s odredbama članaka 127. do 133. Zakona.

16. Ove Obvezatne upute objavit će se u »Narodnim novinama«, a stupaju na snagu 12. siječnja 2023.

17. Ove Obvezatne upute objavljuju se i na mrežnoj stranici Državnog izbornog povjerenstva www.izbori.hr.

Napomena: Izrazi u ovim Obvezatnim uputama koji imaju rodno značenje odnose se jednako na muški i ženski rod bez obzira u kojem su rodu navedeni.

Klasa: 012-03/23-01/02
 Urbroj: 507-03-23-1
 Zagreb, 5. siječnja 2023.

Potpredsjednica
 Vesna Fabijančić-Križanić, v. r.